Хермип (комедиограф)
Хермип (грч. Ἕρμιππος, 5. век п. н. е.), син Лисиде и брат комедиографа Миртила, био је атински комедиограф који је стварао у оквиру старе атичке комедије.  Био је нешто млађи од Телеклида, али старији од Еуполида и Аристофана. Према Суди, написао је четрдесет комедија, од којих је сачувано нешто мање од сто фрагмената и ових девет наслова:

 Рођење Атене (Ἀθηνᾶς γοναί) 
 Продавачице хлеба (Ἀρτοπώλιδες) 
 Општинари (Δημόταις) 
 Еуропа (Εὐρώπη) 
 Богови (Θεοί)
 Керкопи (Κέρκωπες)
 Мојре (Μοίραι) 
 Војници (Στρατιῶται)
 Носачи корпе (Φορμοφόροι) 
Хермип је у својим комедијама жестоко нападао Перикла, нарочито у вези с Аспазијиним ослобођењем од оптужбе за безбожност (ἀσέβεια) и у вези с почетком пелопонеског рата: "Отприлике у исто време", пише Плутарх, "комедиограф Хермип тужио је Аспасију за безбожност, као и зато што прима слободне жене које долазе на састанке с Периклом". О нападима на Перикла због његове ратне тактике пише Плутарх: "Многи су га опет пријатељи салетали молбама, и многи непријатељи наваљивали на њега претњама и жалбама, а многи му певали и песме ругалице, у којима га исмејаваху као плашљива војсковођу који државу предаје непријатељима. Сад га је све више нападао и Клеон који је мржњом грађанства на Перикла крчио пут својој демагогији, као што јасно показују ови Хермипови стихови:

О сатирски краљу, зашто ли нећеш
да копље понесеш, но само о рату
непрестано страшне говориш речи,
а храброшћу дишеш к'о Телет?Опште име за страшљивца у атичким комедијама.
А оштри л' ко сабљу на тоцилу тврду,
тад срце ти дршће и цвокоћу зуби,
а гризе те још и срчани Клеон". 

У Продавачицама хлеба нападао је Хипербола и његову мајку, па би тај комад припадао периоду између 421. и 416. п. н. е.  Неки од сачуваних наслова указују на митолошке травестије. Атенејева изјава да је Хермип писао пародије највероватније се не односи на нека посебна дела Хермипова, него на пародирање које се налази у његовим комедијама. Но неколико античких извора цитира из Хермипових јампских песама, па се на основу тих фрагмената закључује да је писао и подругљиве песме у Архилоховом стилу.

Референце 

Атињани
Личности античке Атине
Хеленска књижевност
Драматурзи
Античка драма
Комедија